Ehdotus EUROOPAN PARLAMENTIN JA NEUVOSTON ASETUS elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa annetun neuvoston asetuksen (EY) N:o 2371/2002 muuttamisesta /* COM/2012/0277 final - 2012/0143 (COD) */





PERUSTELUT 1. EHDOTUKSEN TAUSTA Elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa annetun neuvoston asetuksen (EY) N:o 2371/2002[1] 17 artiklan 2 kohdan ensimmäisessä alakohdassa säädetään poikkeuksesta saman asetuksen 17 artiklan 1 kohdassa säädettyyn unionin kalastusaluksiin sovellettavaa yhtäläistä pääsyä unionin vesille ja yhtäläistä vesiluonnonvarojen käyttöoikeutta koskevaan sääntöön sallimalla jäsenvaltioiden rajoittaa pääsy niiden vesillä 12 meripeninkulman vyöhykkeen sisällä (aluevedet) tiettyihin kalastusaluksiin. Jäsenvaltioiden tämän poikkeuksen mukaisesti asettamat pääsyä koskevat rajoitukset ovat vähentäneet kalastuspainetta biologisesti herkimmillä merialueilla ja tuoneet taloudellista vakautta pienimuotoiseen kalastustoimintaan. Poikkeus on voimassa 1 päivästä tammikuuta 2003 joulukuun 31 päivään 2012. Yhteisestä kalastuspolitiikasta annettavan uuden asetuksen[2] 6 artiklan 2 kohdassa säädetään pääsyä koskevan 12 meripeninkulman rajoituksen jatkamisesta. Jos yhteisen kalastuspolitiikan uudistusta ei saada päätökseen vuoden 2012 loppuun mennessä, on tarpeen jatkaa 12 meripeninkulman rajoituksen voimassaoloa kunnes yhteisestä kalastuspolitiikasta annettava Euroopan parlamentin ja neuvoston uusi asetus tulee voimaan, jotta voidaan varmistaa kalastustoiminnan jatkuminen keskeytyksittä 1 päivästä tammikuuta 2013. Komissio esitti Euroopan parlamentille ja neuvostolle asetuksen (EY) N:o 2371/2002 17 artiklan 2 kohdan toisen alakohdan mukaisesti kertomuksen järjestelyistä, jotka koskevat jäsenvaltioiden oikeutta hyödyntää kalavaroja 12 meripeninkulman sisällä[3]. Kertomuksessa todetaan, että pääsyä koskeva järjestelmä on erittäin vakaa, ja se on toiminut tyydyttävästi vuodesta 2002 lähtien. 2. ASIANOMAISTEN OSAPUOLTEN KUULEMINEN JA VAIKUTUSTEN ARVIOINTI Ehdotus koskee asetuksen (EY) N:o 2371/2002 17 artiklan 2 kohdassa vahvistetun nykyisen pääsyä koskevan järjestelmän voimassaolon jatkamista rajoitetun ajan. Pääsyä koskevan järjestelmän voimassaolon jatkaminen 31 päivään joulukuuta 2022 sisältyy yhteisestä kalastuspolitiikasta annettavan asetusehdotuksen 6 artiklan 2 kohtaan, ja sen vaikutusten arviointia käsiteltiin asiakirjassa SEC(2011)891. Sen vuoksi asianomaisten osapuolten kuuleminen tai uusi vaikutusten arviointi ei ollut tarpeen. 3. EHDOTUKSEEN LIITTYVÄT OIKEUDELLISET NÄKÖKOHDAT · Ehdotetun toimen lyhyt kuvaus Tärkein tavoite on välttää asetuksen (EY) N:o 2371/2002 17 artiklan 2 kohdassa säädetyn pääsyä koskevan erityisjärjestelmän keskeytyminen siinä tapauksessa, että ehdotusta yhteisestä kalastuspolitiikasta annettavaksi Euroopan parlamentin ja neuvoston asetukseksi ei ole hyväksytty 31 päivään joulukuuta 2012 mennessä. · Oikeusperusta Euroopan unionin toiminnasta tehdyn sopimuksen 43 artiklan 2 kohta · Toissijaisuusperiaate Ehdotus kuuluu unionin yksinomaiseen toimivaltaan. · Suhteellisuusperiaate Ehdotus koskee asetuksella (EY) N:o 2371/2002 käyttöön otetun toimenpiteen voimassaolon jatkamista rajoitetun ajan, minkä vuoksi esille ei nouse ongelmia suhteellisuusperiaatteen kannalta. · Sääntelytavan valinta Ehdotettu sääntelytapa: Euroopan parlamentin ja neuvoston asetus Muut vaihtoehdot eivät soveltuisi seuraavasta syystä: Asetusta on muutettava asetuksella. 4. TALOUSARVIOVAIKUTUKSET Tästä toimenpiteestä ei aiheudu unionille lisämenoja. 2012/0143 (COD) Ehdotus EUROOPAN PARLAMENTIN JA NEUVOSTON ASETUS elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa annetun neuvoston asetuksen (EY) N:o 2371/2002 muuttamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan, ottavat huomioon Euroopan komission ehdotuksen, sen jälkeen, kun säädösehdotus on toimitettu kansallisille parlamenteille, ottavat huomioon Euroopan talous- ja sosiaalikomitean lausunnon[4], noudattavat tavallista lainsäätämisjärjestystä, sekä katsovat seuraavaa: (1) Unionin kalastusaluksilla on yhtäläinen pääsy yhteisen kalastuspolitiikan sääntöjen piiriin kuuluville unionin vesille ja yhtäläinen oikeus hyödyntää kyseisten sääntöjen piiriin kuuluvia luonnonvaroja. (2) Elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa 20 päivänä joulukuuta 2002 annetussa neuvoston asetuksessa (EY) N:o 2371/2002[5] säädetään poikkeuksesta yhtäläistä pääsyä koskevaan sääntöön sallimalla jäsenvaltioiden rajoittaa kalastusta tiettyjen alusten osalta enintään 12 meripeninkulman sisällä niiden perusviivoista. (3) Komissio esitti 13 päivänä heinäkuuta 2011 Euroopan parlamentille ja neuvostolle neuvoston asetuksen (EY) N:o 2371/2002 mukaisesti kertomuksen järjestelyistä, jotka koskevat oikeutta hyödyntää kalavaroja 12 meripeninkulman sisällä[6]; kertomuksen päätelmien mukaan pääsyä koskeva järjestelmä on erittäin vakaa, ja se on toiminut tyydyttävästi vuodesta 2002 lähtien. (4) Voimassa olevat säännöt, joilla rajoitetaan oikeutta hyödyntää kalavaroja kyseisellä alueella, ovat edistäneet vesiluonnonvarojen säilyttämistä rajoittamalla pyyntiponnistusta unionin vesien herkimmissä osissa. Kyseiset säännöt ovat myös suojelleet perinteistä kalastustoimintaa, josta tiettyjen rannikkoyhteisöjen sosiaalinen ja taloudellinen kehitys on suuresti riippuvaista. (5) Poikkeus tuli voimaan 1 päivänä tammikuuta 2003, ja sen on määrä päättyä 31 päivänä joulukuuta 2012. Sen voimassaoloa olisi jatkettava odotettaessa yhteisestä kalastuspolitiikasta annettavan Euroopan parlamentin ja neuvoston uuden asetuksen[7] hyväksymistä. (6) Sen vuoksi asetusta (EY) N:o 2371/2002 olisi muutettava, OVAT HYVÄKSYNEET TÄMÄN ASETUKSEN: 1 artikla Korvataan asetuksen (EY) N:o 2371/2002 17 artiklan 2 kohdan ensimmäinen alakohta seuraavasti: ”2. Jäsenvaltioilla on niiden suvereniteettiin tai lainkäyttövaltaan kuuluvilla merialueilla enintään 12 meripeninkulman sisällä niiden perusviivoista lukien tammikuun 1 päivästä 2013 joulukuun 31 päivään 2014 oikeus rajoittaa kalastus niihin kalastusaluksiin, jotka perinteisesti kalastavat tällä vyöhykkeellä läheisen rannikon satamista käsin, sanotun kuitenkaan rajoittamatta muiden jäsenvaltioiden lipun alla purjehtivia yhteisön kalastusaluksia koskevia järjestelyjä, jotka perustuvat jäsenvaltioiden välisiin olemassa oleviin naapuruussuhteisiin, ja liitteeseen I sisältyviä järjestelyjä, joissa vahvistetaan kullekin jäsenvaltiolle sellaiset muiden jäsenvaltioiden rannikkoalueen maantieteelliset vyöhykkeet, joilla kalastusta harjoitetaan, sekä kalastuksen kohteena olevat lajit.” 2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2013. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EYVL L 358, 31.12.2002, s. 59. [2] KOM(2011)425. [3] KOM(2011)418. [4] EUVL C […] , […], s. […]. [5] EYVL L 358, 31.12.2002, s. 59. [6] KOM(2011)418. [7] KOM(2011)425.